2. ปัจจัยความเสี่ยง

บริษัท ท่าอากาศยานไทย จำกัด (มหาชน) (ทอท.)
ได้ให้ความสำคัญต่อการดำเนินงานด้านการบริหาร

ความเสี่ยง ซึ่งเป็นหนึ่งในกลไกหลักในการบริหารจัดการองค์กรอย่างต่อเนื่องมาโดยตลอด
ในการดำเนินงาน

ด้านการบริหารความเสี่ยง ทอท. ได้กำหนดกรอบการบริหารความเสี่ยง (Risk Framework)
ที่ประกอบด้วย

3 องค์ประกอบหลัก ดังนี้

1.  การกำกับดูแล (Risk Governance)

    1.  คณะกรรมการบริหารความเสี่ยง : คณะกรรมการ ทอท. ได้แต่งตั้ง
        คณะกรรมการบริหาร ความเสี่ยง โดยให้กรรมการ ทอท.
        ดำรงตำแหน่งประธานกรรมการบริหารความเสี่ยง และกรรมการผู้อำนวยการใหญ่
        เป็นกรรมการและเลขานุการ รองกรรมการผู้อำนวยการใหญ่
        (สายงานแผนงานและการเงิน) และผู้อำนวยการสำนักบริหารความเสี่ยง
        เป็นผู้ช่วยเลขานุการ ทั้งนี้ เพื่อกำหนดนโยบาย
        กรอบการดำเนินงานด้านการบริหารความเสี่ยง รวมถึงให้คำแนะนำแก่คณะกรรมการ
        ทอท. และฝ่ายบริหารในเรื่องของการบริหารความเสี่ยงขององค์กร

    2.  คณะทำงานบริหารความเสี่ยงของ ทอท. :
        คณะกรรมการบริหารความเสี่ยงได้แต่งตั้งคณะทำงานบริหารความเสี่ยงของ ทอท. โดยมี
        กรรมการผู้อำนวยการใหญ่ เป็นหัวหน้าคณะทำงาน รองกรรมการผู้อำนวยการใหญ่
        (สายงานแผนงานและการเงิน) เป็นรองหัวหน้าคณะทำงาน
        รองกรรมการผู้อำนวยการใหญ่ของทุกสายงาน ผู้อำนวยการ ท่าอากาศยานสุวรรณภูมิ
        ผู้อำนวยการท่าอากาศยานดอนเมือง เป็นผู้ทำงาน
        และผู้อำนวยการสำนักบริหารความเสี่ยง

เป็นผู้ทำงานและเลขานุการ รองผู้อำนวยการสำนักบริหารความเสี่ยง
เป็นผู้ทำงานและผู้ช่วยเลขานุการ ทั้งนี้ เพื่อรับผิดชอบการบริหารความเสี่ยงระดับองค์กรของ ทอท.
และดำเนินการตามนโยบายของคณะกรรมการบริหารความเสี่ยง

3.  คณะทำงานจัดระบบการควบคุมภายในและการบริหารความเสี่ยงของส่วนงาน ทอท.

: ผู้อำนวยการท่าอากาศยานภูมิภาค และผู้อำนวยการส่วนงาน ทอท. แต่งตั้ง
คณะทำงานจัดระบบการควบคุมภายใน

และการบริหารความเสี่ยงของท่าอากาศยานภูมิภาค และ ส่วนงาน ทอท. ขึ้น
เพื่อรับผิดชอบการดำเนินงานด้าน

การบริหารความเสี่ยง และการควบคุมภายในของท่าอากาศยานภูมิภาค และ ส่วนงาน ทอท.

4.  สำนักบริหารความเสี่ยง : รับผิดชอบและสนับสนุนการดำเนินการตามกรอบการบริหาร

ความเสี่ยงของ ทอท.

1.  โครงสร้างพื้นฐานของการบริหารความเสี่ยง (Risk Management Infrastructure)
    ประกอบด้วย

    1.  นโยบายการบริหารความเสี่ยง และคู่มือการบริหารความเสี่ยง

    2.  ผังความเสี่ยงองค์กร

    3.  เกณฑ์การประเมินความเสี่ยง

    4.  ระดับความเสี่ยงที่ยอมรับได้

    5.  ระบบฐานข้อมูล และเครื่องมือการบริหารความเสี่ยง

    6.  กรอบการบริหารความเสี่ยง

2.  กระบวนการบริหารความเสี่ยง (Risk Management Process)

    1.  การกำหนดวัตถุประสงค์

    2.  การระบุเหตุการณ์ความเสี่ยง

    3.  การวิเคราะห์และประเมินความเสี่ยง

    4.  การตอบสนองความเสี่ยง

    5.  การกำหนดมาตรการและการควบคุมเพิ่มเติม

    6.  การติดตามและรายงานความเสี่ยง

เหตุการณ์ความเสี่ยงของ ทอท. ในปีงบประมาณ 2554 มีดังนี้

1.  ทอท. ไม่สามารถบริหารจัดการให้ บริษัท ผลิตไฟฟ้าและน้ำเย็น จำกัด (DCAP)
    ควบคุมอุณหภูมิ

น้ำเย็นที่ส่งให้อาคารผู้โดยสารและอาคารเทียบเครื่องบิน ได้ตามเงื่อนไขสัญญาอย่างถาวร

จากความสำเร็จของการเปิดให้บริการท่าอากาศยานสุวรรณภูมิ (ทสภ.) ตั้งแต่ปี 2549 เป็นต้นมา
ทอท.

ในฐานะผู้บริหารท่าอากาศยานนานาชาติหลักของประเทศไทย
มุ่งมั่นที่จะบริหารทุกท่าอากาศยานในความรับผิดชอบ

ให้เป็นไปตามมาตรฐานสากล เพื่อให้เกิดความปลอดภัย
และการสร้างความพอใจสูงสุดให้แก่ผู้มาใช้บริการ โดยเฉพาะกับผู้โดยสารและสายการบิน
การสร้างบรรยากาศภายในอาคารผู้โดยสารของ ทสภ. ถือเป็นปัจจัยพื้นฐาน
ในการสร้างความพึงพอใจให้กับผู้มาใช้บริการที่สะท้อนถึงภาพลักษณ์โดยรวมของ ทสภ.

ที่ผ่านมา ด้วยรูปแบบสถาปัตยกรรมของอาคารผู้โดยสาร ทสภ. ที่ใช้กระจกเป็นโครงสร้างหลัก
ส่งผล

ต่อบรรยากาศและอุณหภูมิภายในอาคารในบางฤดู ในขณะที่ บริษัท ผลิตไฟฟ้าและน้ำเย็น จำกัด
(DCAP)
ผู้มีบทบาทสำคัญในฐานะผู้ผลิตน้ำเย็นส่งป้อนให้กับอาคารผู้โดยสารและอาคารเทียบเครื่องบินก็เป็นอีกสาเหตุ
และมีความสำคัญโดยตรงต่อการทำให้อุณหภูมิภายในอาคารเป็นไปตามความต้องการ ดังนั้น
เพื่อให้บรรลุเป้าประสงค์ในเรื่องการสร้างความพึงพอใจและชื่อเสียงภาพลักษณ์โดยรวมของ ทสภ.
ทั้ง DCAP และ ทอท. ได้ดำเนินการในหลายโครงการ เช่น

การติดตั้ง Helper Cooling Tower, Electric Chiller
และเครื่องปรับอากาศแบบแยกส่วนเพิ่มเติม
ส่งผลให้อุณหภูมิภายในอาคารผู้โดยสารและอาคารเทียบเครื่องบินเป็นไปตามความต้องการ

2. โครงการพัฒนาท่าอากาศยานสุวรรณภูมิ ระยะที่ 2 ไม่เป็นไปตามเป้าหมาย

ทอท. นำเสนอคณะรัฐมนตรีพิจารณาอนุมัติโครงการพัฒนา ทสภ. วงเงินลงทุน 62,503.214
ล้านบาท และคณะรัฐมนตรีอนุมัติในหลักการโครงการพัฒนา ทสภ. (ปีงบประมาณ 2554 - 2559)
ในการประชุมคณะรัฐมนตรี

วันที่ 24 สิงหาคม 2553 โดยมีวัตถุประสงค์และเป้าหมาย เพื่อเพิ่มขีดความสามารถของ ทสภ.
ให้สามารถรองรับผู้โดยสาร ได้เพิ่มขึ้น 15 ล้านคนต่อปี จาก 45 ล้านคนต่อปี เป็น 60 ล้านคนต่อปี
(ผู้โดยสารระหว่างประเทศ 48 ล้านคนต่อปี และผู้โดยสารภายในประเทศ 12 ล้านคนต่อปี)
ประกอบด้วย งานก่อสร้างส่วนขยายอาคารผู้โดยสารหลักด้าน ทิศตะวันออก
งานก่อสร้างอาคารเทียบเครื่องบินรองหลังที่ 1 งานระบบสาธารณูปโภค
และงานจ้างที่ปรึกษาบริหารจัดการโครงการโดยมีแนวทางการดำเนินงานโครงการพัฒนา ทสภ.
ระยะเวลาดำเนินการ 6 ปี (ปีงบประมาณ 2554 - 2559)

เพื่อเร่งรัดการดำเนินโครงการพัฒนา ทสภ. ให้สอดคล้องกับสถานการณ์ปัจจุบัน
เนื่องจากจำนวนผู้โดยสารขาเข้า/ออก ทสภ. เมื่อสิ้นปีงบประมาณ (30 กันยายน 2554) รวม
47.8 ล้านคน ซึ่งเกินขีดความสามารถของ ทสภ. ที่รองรับผู้โดยสารขาเข้า/ขาออกได้เพียง 45
ล้านคน ประกอบกับคณะกรรมการบริหาร ทอท.
ได้ให้ความเห็นชอบผลการศึกษาการพัฒนาท่าอากาศยานดอนเมือง (ทดม.) และ ทสภ. ของ ICAO
และ IATA เพื่อใช้เป็นแนวทางในการจัดทำแผนแม่บทการพัฒนาระบบท่าอากาศยานฯ
ที่มีความเห็นให้รวมงานก่อสร้างอาคารผู้โดยสารภายในประเทศและทางวิ่งเส้นที่ 3 เพิ่มเติม
จากขอบเขตรายละเอียดงานจ้าง (TOR) ที่ปรึกษาบริหารจัดการโครงการ (Project Manager
Consultant : PMC) ตามที่คณะรัฐมนตรีได้ให้ความเห็นชอบแล้วเมื่อ 24 สิงหาคม 2553
จากลักษณะข้อเท็จจริงที่เปลี่ยนไป จะทำให้โครงการพัฒนา ทสภ. (ปีงบประมาณ 2554 - 2559)
มีแนวโน้มที่จะล่าช้าไปกว่าแผนฯ เนื่องจากจะต้องทบทวนขอบเขตรายละเอียดงานจ้าง (TOR)
ที่ปรึกษาบริหารจัดการโครงการใหม่
พร้อมเสนอขอความเห็นชอบกรอบวงเงินงบประมาณและขอบเขตรายละเอียดงานจ้าง PMC
เพิ่มเติมจากคณะรัฐมนตรี คู่ขนานไปกับการศึกษาผลกระทบสิ่งแวดล้อมในระดับยุทธศาสตร์ (SEA)
การวิเคราะห์ผลกระทบสิ่งแวดล้อม (EIA) และผลกระทบด้านสุขภาพ (HIA)
เพื่อเสนอขอความเห็นชอบจากคณะกรรมการสิ่งแวดล้อมแห่งชาติ
หากไม่แล้วเสร็จภายในกรอบเวลาที่สอดคล้องกับแผนพัฒนา ทสภ.
ก็คาดว่าจะดำเนินการได้ในช่วงปีงบประมาณ 2555 - 2560

เพื่อแก้ปัญหาความแออัดของ ทสภ. รัฐบาลได้มีนโยบายที่จะเพิ่มขีดความสามารถ ทสภ. ให้
รองรับผู้โดยสารได้ปีละ 65 ล้านคนขึ้นไป ประกอบกับผลการศึกษาของ ICAO
ได้แนะนำให้สร้างอาคารผู้โดยสาร ภายในประเทศ เพื่อบรรเทาปัญหาดังกล่าว ทอท.
จึงได้มีแผนที่จะก่อสร้างอาคารผู้โดยสารภายในประเทศให้มีขีดความสามารถรองรับผู้โดยสารได้ 20
ล้านคนต่อปี เมื่อทั้ง 2 โครงการแล้วเสร็จ ทสภ. จะมีขีดความสามารถรองรับผู้โดยสารได้กว่า 80
ล้านคนต่อปี

เพื่อให้การดำเนินงานโครงการพัฒนา ทสภ. ระยะที่ 2 เป็นไปตามเป้าหมาย ทอท.
ได้ปรับปรุงร่างขอบเขตรายละเอียด (TOR)
ให้เป็นภาษาไทยตามความเห็นของสำนักงานอัยการสูงสุด และได้มีแผนการจัดจ้าง
ที่ปรึกษาจากภายนอก PMC เพื่อทำหน้าที่เป็นผู้บริหารจัดการโครงการพัฒนา ทสภ. (ปีงบประมาณ
2553 - 2559) และผู้บริหารจัดการโครงการก่อสร้างกลุ่มอาคารผู้โดยสารภายในประเทศ
รวมถึงปรับแบบก่อสร้างให้สอดคล้องกับสภาพปัจจุบัน เนื่องจากขณะนี้มีผู้โดยสารใช้ ทสภ. ถึง 46
ล้านคน ซึ่งเกินขีดความสามารถในการรองรับของ ทสภ.

3. โครงการพัฒนาท่าอากาศยานภูเก็ต (ปีงบประมาณ 2553 - 2557) ไม่เป็นไปตามเป้าหมาย

เมื่อวันที่ 25 มิถุนายน 2552 คณะกรรมการ ทอท. ได้มีมติเห็นชอบให้ ทอท.
ดำเนินโครงการพัฒนา

ท่าอากาศยานภูเก็ต (ทภก.) และในการประชุมคณะกรรมการรัฐมนตรีเศรษฐกิจ (รศก.) ครั้งที่
8/2553 เมื่อวันที่ 12 กรกฎาคม 2553 ที่มี นายอภิสิทธิ์ เวชชาชีวะ นายกรัฐมนตรี เป็นประธาน
ที่ประชุมฯ มีมติเห็นชอบให้เร่งรัดการดำเนินโครงการพัฒนา ทภก. ประกอบด้วยงานหลัก คือ
การก่อสร้างทางขับและลานจอดอากาศยาน งานก่อสร้างอาคารผู้โดยสารระหว่างประเทศ
และงานก่อสร้างปรับปรุงอาคารผู้โดยสารเดิมเป็นอาคารผู้โดยสารภายในประเทศ ซึ่งขณะนี้

อยู่ในขั้นตอนการออกแบบอาคาร โดยมีจุดเด่น คือ จะนำแนวคิด Green Building มาใช้
โดยเลือกใช้วัสดุอุปกรณ์การ

ก่อสร้างที่เป็นมิตรต่อสิ่งแวดล้อม และเป็นอาคารประหยัดพลังงาน การพัฒนา ทภก.
จะแล้วเสร็จในปี 2557 ซึ่งจะ ทำให้ ทภก. มีศักยภาพรองรับผู้โดยสารได้ 12.5 ล้านคน

การพัฒนา ทภก. ปัจจุบันประสบปัญหาความแออัด ทั้งนี้ ทอท. คาดการณ์ว่าสิ้นปีงบประมาณ ทภก.

จะมีผู้โดยสาร 7.96 ล้านคน ในขณะที่ ทภก. มีศักยภาพรองรับผู้โดยสารได้ 6.5 ล้านคนต่อปี
ซึ่งทำให้ ทอท. ต้องเร่ง

พัฒนาเพิ่มศักยภาพ ทภก. โดยมีแผนระยะสั้นเพื่อบรรเทาความแออัด เช่น
การปรับปรุงพื้นที่อาคารผู้โดยสาร การเพิ่ม

เก้าอี้พักคอย รวมทั้งการปรับปรุงระบบสายพานรับ-ส่งกระเป๋า เป็นต้น

ข้อจำกัดในการพัฒนา ทภก. เนื่องจากพื้นที่บริเวณโดยรอบของ ทภก. เป็นพื้นที่เขตอนุรักษ์และมี

ชุมชนอาศัยอยู่ในบริเวณใกล้เคียง รวมทั้งอยู่ติดกับทางหลวงแผ่นดินหมายเลข 402
อาจไม่ได้รับความเห็นชอบจากคณะกรรมการสิ่งแวดล้อมแห่งชาติ
ตลอดจนจะต้องใช้วงเงินลงทุนจำนวนมากในการชดเชยผลกระทบสิ่งแวดล้อม

และการรื้อย้ายระบบสาธารณูปโภคจากการที่ความยาวทางวิ่ง 3,000 เมตร
วางตัวอยู่ในแนวตะวันออกและตะวันตก (09/27) โดยปลายทางวิ่ง 27 (ด้านทิศตะวันตก)
ไม่สามารถขยายความยาวทางวิ่งได้ เนื่องจากติดกับทะเลอันดามัน
ซึ่งชายหาดเป็นแหล่งอนุรักษ์พันธุ์เต่าทะเล

ทอท. ได้จ้างบริษัทที่ปรึกษามาศึกษาผลกระทบสิ่งแวดล้อมโครงการพัฒนา ทภก.
ทั้งในส่วนระยะก่อสร้างและในระยะดำเนินการ จัดให้มีการสัมมนารับฟังความคิดเห็นของประชาชน
และผู้มีส่วนได้เสีย
รวมทั้งควบคุมการดำเนินการงานศึกษาของบริษัทที่ปรึกษาให้เป็นไปตามแนวทางการจัดทำรายงานการศึกษาผลกระทบสิ่งแวดล้อมของสำนักนโยบายและแผนทรัพยากรธรรมชาติและสิ่งแวดล้อม
(สผ.) รวมทั้งประสานงานกับ สผ.

เพื่อแก้ไขหรือเพิ่มเติมข้อมูลตามข้อคิดเห็นของคณะกรรมการผู้ชำนาญการของ สผ.
และคณะกรรมการสิ่งแวดล้อมแห่งชาติ
เพื่อลดความเสี่ยงจากการพิจารณารายงานการศึกษาผลกระทบสิ่งแวดล้อม
อาจจะไม่ผ่านความเห็นชอบ หรือมีการให้เพิ่มเติมข้อมูล/รายละเอียดโครงการฯ
ตามความเห็นชอบของคณะกรรมการผู้ชำนาญการของ สผ.
หรือคณะกรรมการสิ่งแวดล้อมแห่งชาติหลายครั้งซึ่งอาจจะใช้ระยะเวลาในการพิจารณารายงานและแก้ไขเพิ่มเติมตามข้อคิดเห็นดังกล่าวเป็นระยะเวลานาน
ทอท. จึงได้มอบหมายให้ส่วนงานของ ทอท. ที่รับผิดชอบในเรื่องดังกล่าว
ติดต่อประสานฝ่ายเลขานุการของคณะกรรมการผู้ชำนาญการของ สผ.
เพื่อขอรับทราบข้อคิดเห็นเพิ่มเติมล่วงหน้าก่อนการประชุมคณะกรรมการฯ ในครั้งต่อไป
เพื่อแจ้งให้บริษัทที่ปรึกษาจัดเตรียมข้อมูลหรือความคิดเห็นเพิ่มเติม เพื่อนำเสนอคณะกรรมการฯ
ต่อไป

4. ทอท. อาจต้องชำระค่าเสียหายเป็นจำนวนมาก กรณีถูกฟ้องร้องจากผู้รับจ้าง

ทอท. จำเป็นต้องปฏิบัติตามนโยบายรัฐบาลที่เร่งดำเนินการให้ ทสภ. เปิดให้บริการเชิงพาณิชย์ในปี
2549 และเพิ่มขีดความสามารถการรองรับจำนวนผู้โดยสารของ ทสภ. จาก 30 ล้านคนต่อปี เป็น
45 ล้านคนต่อปี ซึ่งมีผลทำให้เกิดการเร่งรัดให้งานก่อสร้างแล้วเสร็จทันกำหนด
และได้มีการสั่งเปลี่ยนแปลงงานเป็นจำนวนมากในช่วงเวลาของการก่อสร้างเพื่อให้เป็นไปตามความจำเป็นเหมาะสมแก่การใช้งานของหน่วยงานผู้ใช้อาคาร
ทสภ. ซึ่งทำให้เกิดมีข้อพิพาทระหว่าง ทอท. กับผู้รับจ้างก่อสร้าง จะมีผลให้ ทอท.
อาจต้องชำระค่าเสียหายกรณีการถูกฟ้องร้องเป็นมูลค่าเงินจำนวนมาก

ในการนี้ ทอท. จึงได้พิจารณาดำเนินการอย่างรอบคอบและระมัดระวังเป็นอย่างยิ่ง
เพื่อให้เกิดความ เป็นธรรมในกรณีพิพาท และในเวลาเดียวกัน ทอท.
จำเป็นต้องดำเนินการให้เป็นไปตามระเบียบข้อบังคับต่าง ๆ
ที่เกี่ยวข้องและปฏิบัติตามเงื่อนไขของสัญญาทุก ๆ สัญญา รวมทั้งติดตามเร่งรัด
ประสานผู้เกี่ยวข้องให้ดำเนินการใน
แต่ละขั้นตอนของสัญญาให้แล้วเสร็จครบถ้วนเพื่อให้สามารถเบิกจ่ายได้โดยเร็ว
เพื่อลดปัญหาข้อพิพาทลง ในการนี้ ทอท.
ได้แต่งตั้งคณะอนุกรรมการพิจารณาแก้ไขปัญหาด้านเทคนิคและวิศวกรรม ณ ทสภ.
และคณะอนุกรรมการเพื่อตรวจสอบงานด้านกฎหมาย
ซึ่งมีผู้แทนสำนักงานอัยการสูงสุดเป็นอนุกรรมการเพื่อให้คำปรึกษาในการพิจารณาดำเนินการต่อข้อพิพาทที่เกิดขึ้นอย่างใกล้ชิด
เพื่อเจรจากับคู่กรณีและดำเนินการตามแนวทางการต่อสู้คดีตามที่คณะกรรมการ ทอท.
ให้ความเห็นชอบในประเด็นต่าง ๆ โดยเคร่งครัด

5. ท่าอากาศยานสุวรรณภูมิ มีผลการจัดอันดับท่าอากาศยานต่ำกว่าอันดับที่ 24 ของ ASQ ในปี
2554

โครงการจัดอันดับคุณภาพการให้บริการท่าอากาศยาน (Airport Service Quality Program:
ASQ) เป็นโครงการของสมาคมท่าอากาศยานระหว่างประเทศ (Airports Council
International: ACI) ซึ่งมีสำนักงานอยู่ที่ กรุงเจนีวา ประเทศสวิตเซอร์แลนด์
โดยมีท่าอากาศยานชั้นนำทั่วโลกสมัครเข้าร่วมโครงการ รวมทั้ง ทสภ.
ซึ่งได้สมัครเข้าร่วมโครงการตั้งแต่ปี 2550 ในลำดับที่ 98

ในการดำเนินโครงการ
มีวัตถุประสงค์สำคัญเพื่อการสำรวจความพึงพอใจของผู้โดยสารที่มาใช้บริการ
ด้วยแบบสอบถามชุดมาตรฐานเดียวกันทั่วโลก ในประเด็นสำคัญ รวม 34 หัวข้อ เช่น
ระบบขนส่งการตรวจบัตรโดยสาร การตรวจคนเข้าเมือง ร้านอาหาร ร้านค้า ความสะอาด
และบรรยากาศภายในอาคารผู้โดยสาร เป็นต้น ซึ่งการเข้าร่วมโครงการดังกล่าวของ ทอท.
มีจุดมุ่งหมายสำคัญ เพื่อรับฟังความเห็นของผู้โดยสารที่มาใช้บริการ ณ ทสภ.
ในแต่ละหัวข้อบริการเพื่อนำมาเป็นแนวทางในการปรับปรุงการบริการอย่างถูกต้องตามมาตรฐานสากล

ในปี 2554 ทอท. ได้ตระหนักถึงปัจจัยเสี่ยงที่จะส่งผลให้ ทสภ. ได้รับการจัดอันดับต่ำกว่าอันดับที่
24

ด้วยปัจจัยภายในที่ ทสภ.
มีปริมาณผู้โดยสารเพิ่มขึ้นมากกว่าขีดความสามารถในการรองรับของอาคารผู้โดยสาร
โดยคาดการณ์ว่าในปี 2554 นี้จะมีปริมาณผู้โดยสารสูงถึง 46 ล้านคน
และปัจจัยภายนอกที่เกิดจากความมีมาตรฐาน
และความน่าเชื่อถือเป็นที่ยอมรับของท่าอากาศยานชั้นนำทั่วโลก
ทำให้มีท่าอากาศยานแห่งใหม่สมัครเป็นสมาชิกโครงการ ASQ เพิ่ม

มากขึ้นจน ณ มิถุนายน 2554 มีสมาชิกจำนวน 182 ท่าอากาศยาน จึงส่งผลให้เกิดการแข่งขัน
เร่งรัดพัฒนา และปรับปรุงการบริการอย่างไม่หยุดนิ่ง

ดังนั้นความพยายามที่เกิดขึ้นตลอดปี 2554 จึงเกิดโครงการสำคัญ ๆ เช่น โครงการบริหารจัดการ
ความหนาแน่นของผู้โดยสารให้ได้ประสิทธิภาพสูงสุด ในขณะที่โครงการพัฒนา ทสภ. ระยะที่ 2
อยู่ในระหว่างเริ่มดำเนินการ
และโครงการปรับปรุงระบบประเมินผลของแผนการปรับปรุงประสิทธิภาพการให้บริการของ ทสภ.
เป็นต้น เพื่อลดความคับคั่งและการรอคิวของผู้โดยสาร

6. ทอท. อาจไม่สามารถเบิกจ่ายงบลงทุนได้ตามวงเงินอนุมัติเบิกจ่าย

ทอท. มีงบลงทุน ประจำปี 2554 ในการพัฒนาปรับปรุงเปลี่ยนแปลง และเพิ่มเติมโครงสร้างพื้นฐาน

และสิ่งอำนวยความสะดวกต่าง ๆ ภายในท่าอากาศยานที่อยู่ในความรับผิดชอบของ ทอท.
ให้มีความสมบูรณ์ มีประสิทธิภาพมากขึ้นเพียงพอต่อการให้บริการ
และลดความแออัดภายในอาคารผู้โดยสาร จากปริมาณการจราจร

ทางอากาศที่เพิ่มขึ้นอย่างต่อเนื่อง รวมถึงเพิ่มระดับความปลอดภัยให้กับผู้ใช้บริการมากขึ้น

ดังนั้น
หากเกิดความล่าช้าในการเบิกจ่ายงบประมาณลงทุนที่ไม่เป็นไปตามแผนการเบิกจ่ายที่กำหนดไว้

ทำให้ไม่สามารถได้สินทรัพย์เพื่อใช้ประโยชน์ตามแผนงานที่กำหนดไว้
หน่วยงานที่เกี่ยวข้องในการเบิกจ่าย งบลงทุนของ ทอท. ได้จัดทำแผนเบิกจ่ายงบลงทุน
มีการแต่งตั้งคณะทำงานเร่งรัดการเบิกจ่ายงบประมาณลงทุนประจำปี และมอบหมายให้
รองกรรมการผู้อำนวยการใหญ่ทุกสายงาน เร่งรัดการเบิกจ่ายงบประมาณลงทุนของส่วนงานในสังกัด
และยังกำหนดตัวชี้วัดความสามารถในการเบิกจ่ายงบประมาณลงทุนเพื่อประเมินผลสำเร็จของการปฏิบัติงานสำหรับผู้บริหาร
ทอท.

ทอท.
ได้บริหารความเสี่ยงจากการที่ไม่สามารถเบิกจ่ายงบลงทุนได้ตามวงเงินอนุมัติเบิกจ่ายโดยคณะทำงานบริหารความเสี่ยงของ
ทอท.
ได้กำหนดให้ส่วนงานเจ้าของงบประมาณวิเคราะห์ความสามารถในการเบิกจ่ายในแต่ละรายการและพิจารณาความเหมาะสมของการใช้งบประมาณเพื่อประกอบการพิจารณาในการเบิกจ่าย
ต่อไป

7. ทอท. ต้องบันทึกการด้อยค่าสินทรัพย์ ทดม. ในงบการเงินของ ทอท.

เนื่องด้วยมาตรฐานการบัญชี ฉบับที่ 36 เรื่อง การด้อยค่าสินทรัพย์
กำหนดให้กิจการต้องพิจารณาการ

ด้อยค่าสินทรัพย์เพื่อให้เกิดความมั่นใจว่า
กิจการจะไม่แสดงมูลค่าตามบัญชีของสินทรัพย์สูงกว่ามูลค่าที่คาดว่าจะได้

รับคืนของสินทรัพย์นั้น
หากมูลค่าตามบัญชีของสินทรัพย์สูงกว่าจำนวนเงินที่คาดว่าจะได้รับคืนจากการใช้หรือขายสินทรัพย์นั้น
กรณีดังกล่าวถือว่าสินทรัพย์เกิดการด้อยค่า และมาตรฐานการบัญชีกำหนดให้กิจการต้องรับรู้ผลขาดทุน

จากการด้อยค่าในงบกำไรขาดทุน

อาคารและอุปกรณ์ของท่าอากาศยานดอนเมือง (ทดม.) จำนวน 4,960.22 ล้านบาท มีข้อบ่งชี้ในปี
2552 ว่าสินทรัพย์อาจเกิดการด้อยค่า แต่ยังไม่สามารถวัดมูลค่าที่คาดว่าจะได้รับคืนของสินทรัพย์
ทดม. ได้อย่างน่าเชื่อถือ เพื่อพิจารณาว่าสินทรัพย์ดังกล่าวด้อยค่าหรือไม่ เพียงใด
เนื่องจากแผนการใช้ประโยชน์จากสินทรัพย์ส่วนใหญ่ของ ทดม.
คณะกรรมการรัฐมนตรีเศรษฐกิจได้มีมติให้สำนักงานคณะกรรมการพัฒนาการเศรษฐกิจและสังคมแห่งชาติ
(สศช.) และกระทรวงคมนาคม (คค.) ร่วมกันศึกษาความเหมาะสมของแนวทางการพัฒนา ทสภ.
และ ทดม.

ในการนี้ คค. ได้มอบหมายให้ ทอท. ว่าจ้างสมาคมขนส่งทางอากาศระหว่างประเทศ (IATA)
ศึกษา และ IATA ศึกษาแล้วเสร็จเมื่อวันที่ 10 พฤศจิกายน 2553 โดย ทอท.
ได้สรุปรายงานผลการศึกษาให้ คค. เรียบร้อยแล้ว

ปัจจุบัน ทอท. ได้ว่าจ้างบริษัทที่ปรึกษาฯ ทดสอบการด้อยค่าของสินทรัพย์ ทดม. โดยการหามูลค่า
ที่คาดว่าจะได้รับคืน ซึ่งคำนวณจากมูลค่าจากการใช้ของสินทรัพย์
เพื่อให้สินทรัพย์แสดงมูลค่าที่สอดคล้องกับหลักการ ตามมาตรฐานการบัญชีฉบับดังกล่าวข้างต้น
รายงานผลการทดสอบปรากฏว่าสินทรัพย์ของ ทดม. ด้อยค่าทั้งจำนวน ดังนั้น
เพื่อให้การบันทึกบัญชีถูกต้องตามมาตรฐานการบัญชี ณ วันสิ้นงวดปี 2554 ทอท.
จึงได้บันทึกปรับปรุงการรับรู้ผลขาดทุนจากการด้อยค่าสินทรัพย์ ทดม. จำนวน 4,906.22 ล้านบาท
ย้อนหลังเสมือนมีการรับรู้ผลขาดทุนจากการด้อยค่าดังกล่าวตั้งแต่ปี 2552
โดยไม่มีผลต่อกำไรสุทธิในปี 2554 อย่างไรก็ตาม
การดำเนินการดังกล่าวยังไม่ผ่านการตรวจสอบรับรองจากผู้สอบบัญชี (สตง.)

จากการดำเนินการตามแผนบริหารความเสี่ยงในปีงบประมาณ 2554 ที่ผ่านมา ทอท. ได้บริหาร

ความเสี่ยงเป็นไปตามเป้าหมาย คือ อยู่ในระดับความเสี่ยงที่ยอมรับได้จำนวน 5
เหตุการณ์ความเสี่ยงได้แก่

1.  ทอท. ไม่สามารถบริหารจัดการให้ บริษัท ผลิตไฟฟ้าและน้ำเย็น จำกัด (DCAP) ควบคุม

อุณหภูมิน้ำเย็นที่ส่งให้อาคารผู้โดยสารและอาคารเทียบเครื่องบิน ได้ตามเงื่อนไขสัญญาอย่างถาวร

2.  โครงการพัฒนาท่าอากาศยานภูเก็ต (ปีงบประมาณ 2553 - 2557) ไม่เป็นไปตามเป้าหมาย

3.  ทอท. อาจต้องชำระค่าเสียหายเป็นจำนวนมาก กรณีถูกฟ้องร้องจากผู้รับจ้าง

4.  ท่าอากาศยานสุวรรณภูมิ มีผลการจัดอันดับท่าอากาศยานต่ำกว่าอันดับที่ 24 ของ ASQ

ในปี 2554

5.  ทอท. อาจไม่สามารถเบิกจ่ายงบลงทุนได้ตามวงเงินอนุมัติเบิกจ่าย

  ยกเว้นเหตุการณ์ความเสี่ยง ทอท. ต้องบันทึกการด้อยค่าสินทรัพย์ ทดม. ในงบการเงินของ
  ทอท.

ซึ่ง ทอท. ได้ยอมรับความเสี่ยงที่เกิดขึ้น สำหรับเหตุการณ์ความเสี่ยง
โครงการพัฒนาท่าอากาศยานสุวรรณภูมิ

ระยะที่ 2 ไม่เป็นไปตามเป้าหมาย ยังไม่สามารถบริหารความเสี่ยงให้เป็นไปตามเป้าหมายได้
อย่างไรก็ตาม ทอท.

จะพิจารณานำเหตุการณ์ความเสี่ยงโครงการพัฒนาท่าอากาศยานสุวรรณภูมิ ระยะที่ 2
ไม่เป็นไปตามเป้าหมาย

เป็นเหตุการณ์ความเสี่ยงตามแผนบริหารความเสี่ยงของ ทอท. ในปีต่อไป